## Odluka o provođenju mjera utvrđenih rezolucijama Vijeća sigurnosti Ujedinjenih naroda 1132 (1997) i 1171 (1998) u svezi sa sankcijama protiv Republike Sijera Leone

### NN 89/2010 (19.7.2010.), Odluka o provođenju mjera utvrđenih rezolucijama Vijeća sigurnosti Ujedinjenih naroda 1132 (1997) i 1171 (1998) u svezi sa sankcijama protiv Republike Sijera Leone

VLADA REPUBLIKE HRVATSKE

2511

Na temelju članka 4. Zakona o međunarodnim mjerama ograničavanja (»Narodne novine«, broj 139/2008), Vlada Republike Hrvatske je na sjednici održanoj 1. srpnja 2010. godine donijela

ODLUKU

O PROVOĐENJU MJERA UTVRĐENIH REZOLUCIJAMA VIJEĆA SIGURNOSTI UJEDINJENIH NARODA 1132 (1997) I 1171 (1998) U SVEZI SA SANKCIJAMA PROTIV
REPUBLIKE SIJERA LEONE

I.

Ovom Odlukom provode se mjere utvrđene rezolucijama Vijeća sigurnosti Ujedinjenih naroda 1132 (1997) i 1171 (1998), a koje se odnose i na popis fizičkih osoba koje podliježu mjerama iz stavka 5. Rezolucije 1171 (1998), koji je u prilogu i sastavni je dio ove Odluke.

II.

Zabranjuje se ulazak ili prolazak preko teritorija Republike Hrvatske vodećim članovima bivše vojne hunte u Sijera Leoneu i »Revolucionarnog ujedinjenog fronta« (RUF), koje je imenovao Odbor osnovan Rezolucijom 1132 (1997) (u daljnjem tekstu: Odbor), pod uvjetom da ulazak ili prolazak bilo koje takve osobe preko neke određene države može odobriti isti Odbor i pod uvjetom da se ničim u ovoj točki ne obvezuje Republika Hrvatska da svojim državljanima odbije pravo ulaska na svoj teritorij.

III.

Zabranjuje se prodaja i opskrba oružjem i povezanim materijalom s teritorija Republike Hrvatske ili od strane državljana Republike Hrvatske, ili drugih osoba, korištenjem plovila ili zrakoplova pod zastavom Republike Hrvatske nevladinim snagama u Sijera Leoneu, uključujući oružje i streljivo, vojna vozila i opremu, paravojnu opremu i rezervne dijelove za gore navedeno, ikome u Sijera Leoneu, osim Vladi Sijera Leonea preko ulaznih točaka navedenih na popisu koji će navedena Vlada dostaviti glavnom tajniku UN-a.

Mjere nametnute ovom točkom neće se odnositi na prodaju ili opskrbu oružjem i povezanim materijalom, koje će u Sijera Leoneu isključivo koristiti Vojna promatračka skupina Ekonomske zajednice zapadnoafričkih država (ECOMOG) ili Ujedinjeni narodi.

IV.

Republika Hrvatska se obvezuje Odboru prijaviti svaki izvoz oružja ili povezanog materijala sa svog teritorija u Sijera Leone.

V.

Stalna koordinacijska skupina za praćenje provedbe međunarodnih mjera ograničavanja, te praćenje i koordinaciju primjene mjera ograničavanja (u daljnjem tekstu: Stalna koordinacijska skupina) zadužuje se za praćenje i koordinaciju provedbe, te izvještavanje o ovoj Odluci.

Tijela državne uprave nadležna za primjenu međunarodnih mjera ograničavanja dužna su dostaviti podatke Stalnoj koordinacijskoj skupini o poduzetim mjerama, kako bi ona o tome mogla izvješćivati Vladu Republike Hrvatske, te pripremati izvješća za Vijeće sigurnosti Ujedinjenih naroda.

VI.

Izmjene i dopune lista međunarodnih mjera ograničavanja iz rezolucija Vijeća sigurnosti Ujedinjenih naroda 1132 (1997) i 1171 (1998), te popis fizičkih osoba koje podliježu mjerama iz stavka 5. Rezolucije 1171 (1998) vodit će Ministarstvo vanjskih poslova i europskih integracija, te će u skladu sa Zakonom o međunarodnim mjerama ograničavanja izvještavati nadležna tijela.

VII.

Za provedbu mjera iz ove Odluke zadužuju se nadležna tijela.

VIII.

Prilog iz točke I. ove Odluke ne objavljuje se u »Narodnim novinama«.

IX.

Ova Odluka stupa na snagu danom objave u »Narodnim novinama«.

Klasa: 004-01/10-04/06

Urbroj: 5030105-10-1

Zagreb, 1. srpnja 2010.

Predsjednica
Jadranka Kosor, dipl. iur., v. r.

Odluka, NN 89/2010-2511